Document ID: 32009R0822

KOMMISSIONENS FORORDNING (EF) Nr. 822/2009
af 27. august 2009
om ændring af bilag II, III og IV til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for azoxystrobin, atrazin, chlormequat, cyprodinil, dithiocarbamater, fludioxonil, fluroxypyr, indoxacarb, mandipropamid, kaliumtriiodid, spirotetramat, tetraconazol og thiram i eller på visse produkter
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 5, stk. 1, og artikel 14, stk. 1, litra a), og
ud fra følgende betragtninger:
(1)
Der er i bilag II og III til forordning (EF) nr. 396/2005 fastsat maksimalgrænseværdier for restkoncentrationer af hhv. azoxystrobin, atrazin, chlormequat, cyprodinil, dithiocarbamater, indoxacarb, fluroxypyr, tetraconazol og thiram. Der er i bilag III til forordning (EF) nr. 396/2005 fastsat maksimalgrænseværdier for restkoncentrationer af hhv. fludioxonil, mandipropamid og spirotetramat. Der er ikke fastsat specifikke maksimalgrænseværdier for kaliumtriiodid, og stoffet er heller ikke omfattet af bilag IV til forordning (EF) nr. 396/2005.
(2)
I forbindelse med en procedure, som blev indledt i overensstemmelse med Rådets direktiv 91/414/EØF af 15. juli 1991 om markedsføring af plantebeskyttelsesmidler (2), og som vedrører godkendelse af et plantebeskyttelsesmiddel, der indeholder aktivstoffet cyprodinil og er bestemt til anvendelse på urter, bladbeder, rødbeder og spinat, blev der indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier i bilag II og III.
(3)
Hvad angår mancozeb (dithiocarbamater), blev der indgivet en sådan ansøgning vedrørende anvendelse på hvidløg. Hvad angår indoxacarb, blev der indgivet en sådan ansøgning vedrørende anvendelse på hindbær, brombær og rosenkål. Hvad angår fludioxonil, blev der indgivet en sådan ansøgning vedrørende anvendelse på gulerødder, rødbeder, pastinakker, peberrod, løg, skorzoner, persillerod, spinat og bladbeder. Hvad angår fluroxypyr, blev der indgivet en sådan ansøgning vedrørende anvendelse på porrer. Hvad angår mandipropamid, blev der indgivet en sådan ansøgning vedrørende anvendelse på rød sennep, blade og skud af brassica, spinat, portulak og bladbeder. Hvad angår spirotetramat, blev der indgivet en sådan ansøgning vedrørende anvendelse på citrusfrugter, kernefrugt, abrikoser, ferskner og druer. Hvad angår tetraconazol, blev der indgivet en sådan ansøgning vedrørende anvendelse på abrikoser.
(4)
I overensstemmelse med artikel 6, stk. 2 og 4, i forordning (EF) nr. 396/2005 blev der indgivet ansøgninger om importtolerancer for azoxystrobin på passionsfrugter, cyprodinil og fludioxonil på rødder i urtete og krydderier, fluroxypyr på te og kaffebønner, kaliumtriiodid på bananer, meloner og druer samt thiram på bananer.
(5)
Hvad angår chlormequat indgav en medlemsstat en ansøgning om forlængelse af den gældende tidsbegrænsede maksimalgrænseværdi for pærer i bilag II med henvisning til den naturlige forekomst af chlormequat i miljøet.
(6)
I overensstemmelse med artikel 8 i forordning (EF) nr. 396/2005 evaluerede de berørte medlemsstater disse ansøgninger, og evalueringsrapporterne blev sendt til Kommissionen.
(7)
Den Europæiske Fødevaresikkerhedsautoritet, i det følgende benævnt »EFSA«, vurderede ansøgningerne og evalueringsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier. Den har sendt udtalelserne til Kommissionen og medlemsstaterne og givet offentligheden adgang til dem (3).
(8)
EFSA konkluderede i sine begrundede udtalelser, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Hverken livslang eksponering for disse stoffer gennem forbrug af alle fødevareprodukter, der kan indeholde disse stoffer, eller kortvarig eksponering gennem et ekstremt forbrug af de pågældende afgrøder viste, at der er nogen risiko for, at det acceptable daglige indtag (ADI) eller den akutte referencedosis (ARfD) overskrides.
(9)
Hvad angår kaliumtriiodid konkluderede EFSA, at det er acceptabelt at optage dette stof i bilag IV, for så vidt angår forbrugersikkerheden.
(10)
Hvad angår atrazin, blev der for korn fastsat en midlertidig maksimalgrænseværdi indtil 1. juni 2009 i afventning af ansøgerens data vedrørende den nøjagtige restkoncentration.
(11)
Ansøgeren har for nylig forelagt sådanne data. Da der ikke er blevet konstateret nogen risiko for forbrugerne, bør gyldigheden af den midlertidige maksimalgrænseværdi forlænges med et år for at give EFSA mulighed for at evaluere disse data.
(12)
På baggrund af EFSA's begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.
(13)
Forordning (EF) nr. 396/2005 bør derfor ændres i overensstemmelse hermed.
(14)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
UDSTEDT FØLGENDE FORORDNING:
Artikel 1
Bilag II, III og IV til forordning (EF) nr. 396/2005 ændres som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. august 2009.

Labels: 3
6